《拟岘亭诗》
宋代·马之纯

吾县西岘峰，亭以拟岘名。
尝见父老说，寺中有碑铭。
昔晋殷仲文，作郡有政声。
去而人思之，屐齿有余荣。
作闻诸老说，此事不可凭。
臣子从弑逆，罪合五鼎烹。
桓玄在荆州，世为晋公卿。
一朝睨汉鼎，举兵向金陵。
是时殷仲文，实守新安城。
弃郡以从玄，惟欲事逆成。
策命九锡文，未到先经营。
桓楚既窃位，寝所地忽崩。
仲文于此时，巧言如簧笙。
其后玄事败，奔走向南荆。
仲文忧不免，奉二后还亦。
叛晋复叛玄，鼠雀同偷生。
寄奴后代晋，又欲居朝廷。
出为东阳郡，怏怏无好情。
尝览镜自照，不见头颅形。
岂非从逆者，未诛先受刑。
无忌牧荆州，仲文尝趋迎。
便道不过府，无忌殊不平。
言于宋武帝，此辈谋举兵。
宋武尽族诛，流血几成坑。
襄阳羊叔子，当世之豪英。
不当拟其名，流传污吴宁。
疑别一牧守，偶与同名称。
此名若果然，山鬼怒非轻。
缅想唐戴令，政声极铿鍧。
曾有长源碑，在夫子庙庭。
曷易曰戴岘，庶以慰编氓。
称之名义当，兼可怡山灵。
尝读晋宋书，抵掌气填膺。
安得仍拟岘，千载愚民生。

作者简介：婺州东阳人，字师文，号野亭。孝宗隆兴元年进士。知徽州比较务。受知张栻，潜心经籍，究极六经诸子百家，人称茂陵先生。宁宗庆元间主管江东转运司文字。有《尚书中庸论语说》、《周礼随释》、《左传类编》、《纪事编年》及诗文集。